ללמידה מקוונת ישנם מספר יתרונות. ראשית, היא מאפשרת נגישות לחומרי לימוד ולדעות מגוונות מרחבי העולם. שנית, למידה מקוונת יכולה להפחית עלויות הכרוכות בבניית כיתות ואולמות לימוד, רכישת ספרים ונסיעות. הפחתת העלויות תגביר את הנגישות של השכלה לתלמידים ממעמד סוציו-אקונומי נמוך. שלישית, הנגישות של התלמידים לחומרי הלימוד גבוהה יותר כאשר הלמידה מקוונת. בשתי שיטות הלימוד המקוונות: סינכרונית ואסינכרונית, התלמידים יכולים לנהל דיאלוג עם המורה ועמיתיהם ללימודים. ללמידה אסינכרונית יש יתרונות נוספים, בכך שהיא מאפשרת ללמד קבוצות גדולות של תלמידים ותלמידות ומאפשרת גמישות במועד הלמידה.
ללמידה המקוונת קיימים גם חסרונות. הבולט שבהם הוא צמצום המפגשים הפיזיים בין המורה לבין התלמידים, ובין התלמידים לבין עצמם. דבר זה עלול להוביל לבעיות התפתחות התנהגותית ורכישת מיומנויות חברתיות. חסרונות נוספים יכולים להתקיים בהקשרים טכניים כמו העברת קבצים, מהירויות תעבורת הקשר (רוחב פס) ואיכות תשתיות האינטרנט. כמו כן, הנעה, מוטיבציה והסחות דעת גם כן יכולים להוות אתגר על איכות הלימוד. בעוד שבכיתה רגילה למורה יש שליטה גבוהה על התנהגות התלמידים, הרי שבלמידה הסינכרונית ובעיקר באסינכרונית, השליטה על התנהגותו ותפקודו של התלמיד נמוכה בהרבה. התלמידים עלולים להיות מושפעים מהסחות דעת רבות. בלמידה אסינכרונית ישנו חסרון נוסף, שכן התלמידים לא יכולים לקבל מענה מיידי לשאלות או קשיים.
אפקטיביות למידה סינכרונית מקוונת.
קיימת שאלה לגבי מידת האפקטיביות של למידה סינכרונית מקוונת. מחקר מתא-אנליזה השווה בין רכישת הידע של סטודנטים לרפואה שלמדו בלמידה מסורתית פנים אל פנים, לעומת סטודנטים לרפואה שלמדו בלמידה סינכרונית מקוונת. המחקר כלל שבעה ניסויים עם הקצאה רנדומלית, בהם השתתפו קרוב ל-600 סטודנטים וסטודנטיות. תוצאות המחקר הראו שאין הבדל בין רכישת הידע בקורסים מסורתיים לבין קורסים הנלמדים בלמידה סינכרונית מקוונת. מחקר מתא-אנליזה נוסף השווה למידה מקוונת סינכרונית ללמידה מסורתית פנים אל פנים וגם ללמידה מקוונת אסינכרונית. המחקר כלל 12 מחקרים וכ-1,400 משתתפים, ונבדקה בו הוראה סינכרונית מקוונת מסוג ובינר. נמצא שהלמידה בוובינר הייתה במעט אפקטיביות יותר מאשר למידה מסורתית סינכרונית ולמידה אסינכרונית מקוונת, אך ההבדלים בין השיטות היו זניחים. תוצאות דומות שוחזרו במחקר מתא-אנליזה נוסף, אך במקרה זה נמצא שלמידה סינכרונית מקוונת הייתה אפקטיבית במידה ניכרת מזו של למידה אסינכרונית. נמצא גם ששביעות הרצון של סטודנטים וסטודנטיות שלמדו באופן סינכרוני מקוון הייתה דומה לזו של סטודנטים שלמדו באופן אסינכרוני מקוון. עם זאת, שביעות הרצון מהלמידה הסינכרונית המסורתית, הייתה גבוהה מזו של הלמידה המקוונת (סינכרונית ואסינכרונית).
המלצות להוראה סינכרונית מקוונת.
להוראה סינכרונית מקוונת ישנם מאפיינים שונים מאלה של הוראה סינכרונית פנים אל פנים. לכן, מורים המלמדים בשיטה זו צריכים להתאים את אופן ההוראה שלהם. יש ללמוד מראש את כל ההיבטים הטכניים של פלטפורמת ההוראה ושל הכלים הדיגיטליים איתם רוצות לעבוד. מומלץ להפחית את כמות הטקסט במצגות ולשלב שאלות סקר הבודקות את הבנת התלמידים. מומלץ לצאת להפסקות מרובות. במקרה של סטודנטים, לדוגמה, מומלץ לצאת להפסקה של 10 דקות כל 50 דקות. קיימות גם המלצות כלליות להוראה טובה, החשובות במיוחד בהוראה סינכרונית מקוונת. מומלץ לשלב למידה פעילה והתנסויות, לפחות אחת לשעה. מומלץ גם לשמור על מבנה שיעור ברור הכולל שקף עם תוכן עניינים.
כלים טכנולוגיים ללמידה סינכרונית מקוונת.
טכנולוגיות בסביבת הלמידה הסינכרונית השתנו במהלך השנים, שכן תחילה היה מדובר בפיתוחים לא מסחריים שבוצעו והוקמו על ידי מומחי מערכות ואנשי אקדמיה באוניברסיטאות ומוסדות לימוד אחרים. לדוגמה, מוסדות לאוניברסיטה פתוחה הן בבריטניה והן במקומות אחרים, היו מהראשונות לפתח מערכות המאפשרות למידה סינכרונית לטובת פרקטיקת הלימודים הייחודית שלה. אוניברסיטאות אחרות בבריטניה, ובמקומות אחרים פיתחו גם כן מערכות בעלות מאפיינים זהים מתוך כוונה לאפשר לתלמידים נגישות לחומרים אקדמיים שלא במסגרת השיעורים הפורנטליים. כיום, רוב המוסדות להשכלה גבוהה, קל וחומר האוניברסיטה הפתוחה בבריטניה ובמקומות אחרים, אימצו מערכות מבוססות אינטרנט סינכרוני מסחריות המציעות מגוון רחב של פונקציות, כולל הקלטת וידאו, עיצוב טקסטים וכדומה.
בשנת 2020, עם פרוץ מגפת הקורונה, חלק גדול מהלמידה בבתי הספר ובמוסדות להשכלה גבוהה עבר להיות בלמידה סינכרונית מקוונת. המורים והמורות השתמשו לצורך כך במספר פלטפורמות כמו Zoom, Google Classroom, Microsoft Teams.
אדית מאסי
אדית "אדי" מאסי (באנגלית: Edith Massey; 28 במאי 1918 – 24 באוקטובר 1984) הייתה זמרת ושחקנית אמריקאית.
מאסי מוכרת בעיקר עקב השתתפותה במספר סרטים בבימויו של ג'ון ווטרס. היא הייתה אחת מהדרימלנדרים, שהיוו את הצוות והשחקנים הקבועים בסרטיו של ווטרס.
ביוגרפיה.
מאסי נולדה בעיר ניו יורק למשפחה בת 10 ילדים. אחיה של מאסי, מוריס, סיפר כי הוריהם "פשוט הרימו ידיים יום אחד, זרקו את אלה שלא יכלו להסתדר בעצמם בבית יתומים מקומי ונעלמו". בסרט התיעודי "מכתבי אהבה לאדי", מאסי סיפרה שגדלה בבית יתומים ולבסוף נשלחה לבית אומן. משפחתה האומנות התנכלה לה וכשהייתה נערה ברחה להוליווד. בסרט התיעודי "דיווין ווטרס" אמרה מאסי "נולדתי בניו יורק אבל גדלתי בדנוור שבקולורדו. הייתי משוגעת על סרטים, אז הלכתי לקליפורניה בניסיון להיכנס לאחד, אבל במקום זה נהייתי ברמנית."
בשנת 1946 התחתנה מאסי עם חייל בשם סילביו גיגנט. חמש שנים לאחר מכן עזבה אותו כי נהייתה, לדבריה, "חסרת מנוחה".
בהמשך עברה מאסי להתגורר בבולטימור שבמרילנד והחלה לעבוד כמלצרית בבית מלון מקומי. ג'ון ווטרס פגש במאסי כשעבדה במלון בשנת 1969 והציע לה להשתתף בסרטו Multiple Maniacs בו שיחקה את עצמה, ובהמשך השתתפה מאסי בעוד ארבעה מסרטיו של ווטרס. בתחילת שנות ה-70 התפטרה מאסי מעבודתה בבית המלון ופתחה בבולטימור חנות יד שנייה בשם "שקית הקניות של אדית".
בסוף שנות ה-70 ותחילת שנות ה-80, מאסי ניצלה את הפרסום שקיבלה בעקבות ההשתתפות בסרטיו של ווטרס והופיעה כזמרת של להקת הפאנק "אידי והביצים". בנוסף היא הצטלמה לסדרת כרטיסי ברכה.
כשלא יכלה עוד לעמוד בחורפים של בולטימור, עברה מאסי לוניס שבקליפורניה, שם הקימה חנות יד שנייה נוספת בעזרת הכסף שהרוויחה בסרטיו של ווטרס.
ב-1982 הקליטה מאסי גרסת כיסוי לשיר " Big Girls Don't Cry" של להקת ארבע העונות.
מותה.
מאסי מתה בלוס אנג'לס מסיבוכים בלימפומה וסוכרת ב-24 באוקטובר 1984. גופתה נשרפה אחרי מותה.
כריסטיאן השביעי, מלך דנמרק
כריסטיאן השביעי (בדנית: Christian VII; 29 בינואר 1749 – 13 במרץ 1808) משושלת אולדנבורג היה מלך דנמרק ונורווגיה ודוכס שלזוויג והולשטיין. שלטונו של כריסטיאן השביעי היה בצלה של מחלת נפש ממנה סבל.
קורות חייו מתוארים בספרו של הסופר השוודי פר אולוב אנקוויסט, משנת 1999 "ביקורו של רופא המלך" (יצא בעברית בהוצאת כתר, בשנת 2006). וכן בסרט הדני "סיפור מלכותי".
ביוגרפיה.
כריסטיאן השביעי נולד ב-29 בינואר 1749 בארמון כריסטיאנסבורג שבקופנהגן, לפרדריק החמישי, מלך דנמרק וללואיז, נסיכת בריטניה, בתם של ג'ורג' השני, מלך בריטניה וקרולינה, מרקיזת ברנדנבורג-אנסבך. יורש קודם לכתר, גם הוא כריסטיאן, נפטר בילדותו שנתיים לפני הולדתו של כריסטיאן השביעי. אמו, המלכה לואיזה נפטרה בגיל 27, כשהיה בן שנתיים. אביו נישא שוב בשנה שלאחר מכן ליוליאנה מריה מבראונשווייג-וולפנביטל. מנישואים אלו נולד אחיו החורג של כריסטיאן השביעי, פרדריק, נסיך הכתר של דנמרק.
כריסטיאן השביעי, כמו דמויות נוספות במשפחתו, חונך ביד קשה, ובהמשך סבל מבעיות נפשיות עד סוף חייו, דבר שמנע ממנו לכהן כשליט דנמרק הלכה למעשה.
אביו נפטר בשנת 1766 וכריסטיאן בן ה-17 הפך למלך.
נישא לבת דודו בת ה-15 הנסיכה קרוליין מתילדה, נסיכת בריטניה, אחותו של ג'ורג' השלישי, מלך בריטניה. טקס הנישואין נערך בארמון כריסטיאנבורג ב-8 בנובמבר 1767. במהלך נישואי כריסטיאן לקרולינה מתילדה נולדו שני צאצאים: המלך העתידי פרדריק השישי, מלך דנמרק והנסיכה לואיזה אוגוסטה, נסיכת דנמרק, שהסברה המקובלת היא שאיננה בתו של המלך.
רופאו הגרמני האישי של המלך, הרוזן יוהאן פרידריך שטרואנזה הפך ליועצו החשוב, אך למעשה ניצל את התלות שנוצרה בינו ובין המלך, הפך לשליטה של דנמרק דה פקטו וניסה להוציא לפועל רפורמות מקיפות ברוח ההשכלה. הוא היה גם מאהבה של המלכה קרוליין מתילדה, והסברה היא שהוא אביה של בתה. שטראונזה ומתילדה היו שותפים לדעות אותן ניסה שטראונזה להנחיל.
נישואי כריסטיאן השביעי הסתיימו בשנת 1772, לאחר ששטרואנזה הודה כי קיים יחסים לא הולמים עם המלכה. שטראונזה (יחד עם אנוולד ברנדט) נידון לעונש מוות, וראשו נכרת בשנת 1772. בהמשך גם המלכה הודתה ביחסיה עם שטרואנזה, הנישואים פורקו והמלכה גורשה מחצר המלכות.
כשנתיים לאחר מכן, כריסטיאן השביעי לא היה כשיר לנהל את הממלכה, ולכן אחיו למחצה פרדריק, נסיך הכתר של דנמרק הוכרז כיורש העצר; למעשה, אמו של פרדריק הייתה זו שניהלה את ענייני הממלכה. בשנת 1784 ביצע בנו של כריסטיאן - פרדריק הפיכה שלטונית, ותפס את השלטון.
כריסטיאן מת ב-13 במרץ 1808 בגיל 59 משבץ ונקבר בקתדרלת רוסקילדה.
מקדש מהיקארי